Бидејќи сметам дека има многу недостатоци во Законот за вршење на сметководствени работи, сметам дека е потребно негова целосна промена во повеќе делови, а не само предложените промени од страна на Министерството за финансии.

Согласно овој Нацрт - закон\_Предлог на закон за изменување и дополнување на законот за вршење на сметководствени работи не се решаваат КОМПЛЕТНО проблемите на СЕГАШНИТЕ 8.000 СМЕТКОВОДИТЕЛИ, а се бара со истите проблеми да се соочат уште дополнителни 1.700 лица.

ЗНАЧИ МИНИСТЕРСТВОТО ЗА ФИНАНСИИ НЕ ГО РЕШАВА ПРОБЛЕМОТ ТУКУ ГО ЗГОЛЕМУВА ПРОБЛЕМОТ ЗА РЕШАВАЊЕ НА УШТЕ ПОГОЛЕМ БРОЈ НА ЛИЦА.

ЗАТОА ПРЕДЛАГАМ
 Заради додефинирање на поимот на континуирано професионално усовршување барам да се смени дефиницијата дадена во

**Дефиниции**

**Член 2**

Одделни поими употребени во овој закон го имаат следново значење:

 20. „Континуирано професионално усовршување“ е постојано стручно усовршување со цел надградување на теоретските и практичните знаења и вештини заради професионално и ефикасно вршење на сметководствените работи.

Оваа дефиниција предлагам да се промени во следнава дефиниција

20. „Континуирано професионално усовршување“ е **процес на** постојано стручно усовршување со цел надградување на теоретските и практичните знаења и вештини заради професионално и ефикасно вршење на сметководствените работи**, според одредбите на законите со кои се регулира сметководството, Кодексот на етика на професионалните сметководители на IFAC, актите на Институтот на сметководители и овластени сметководители на Република Македонија и други релевантни прописи и стандарди. Се спроведува континуирано во тригодишни померувачки периоди.**

 Бидејќи овде се појавува нов поим на Померувачки период предлагам да се додаде нова точка 21 која гласи

**21. „Померувачки период“ е тригодишен период во кој секој сметководител и овластен сметководител треба да ја исполни обврската од член 19 став (1) или став (2) од овој закон, а кој не завршува по истекот на еден период, туку претставува континуитет во исти временски периоди, се додека сметководителот или овластениот сметководител врши сметководствени работи.**

 Со ваквото допрецизирање на Континуираното професионално усовршување, се решава проблемот при влез на идните сметководители во професијата, за исполнување на обврската за Континуирано професионално усовршување, а станува беспредметно и мешањето на законодавецот во толкувањето на законот и пропишувањето на вонредни правни лекови за бројот на задолжителни часови кои мора да ги исполнат сметководителите и овластените сметководители за 2017 година. Бројот на минималните часови се подразбира од самата дефиниција. А за идните сметководители е исто така решен проблемот бидејќи сите нема да ги исполнат условите за влез на 01 Јануари од тековната година.

 Со прифаќањето на овие точки предлагам на законодавецот **да ги избрише** следните предложени одредби.

**(се брише)**

Член 9

 Заради надградување на знаењето во областа на сметководството, сметководителите се должни во 2017 година да посетат обука за континуирано професионално усовршување од најмалку 10 часа.

Заради надградување на знаењето во областа на сметководството, овластените сметководители се должни во 2017 година да посетат обука за континуирано професионално усовршување од најмалку 15 часа.

 Согласно даденото **правото** на Собранието на Институтот на сметководители и овластени сметководители, да го утврдува **надоместокот за континуирано професионално усовршување**, по дадена согласност од Министерството за финансии, е дефинирана можноста на Институтот да ги штити само интерсите на Консалтинг куќите. Согласно овој надоместок сега сите консалтинг куќи, без исклучок, наплатуваат по 250 денари по час плус ДДВ од 18%.

 Затоа што Институтот на сметководители и овластени сметководители треба да го штити и интересот на сметководителите, а не само на консалтинг куќите предлагам да го има истото право и за заштита на интересите на сметководителите. Оваа право постои и во другите дејности како кај адвокатите со определување на **ТАРИФА** **ЗА НАГРАДА И НАДОМЕСТОК НА ТРОШОЦИТЕ ЗА РАБОТА НА АДВОКАТИТЕ.**

 **Бидејќи се појавија реални проблеми на сметководителите да се определат минималните цени на сметководствените услуги предлагам да биде дадено правото** на Собранието на Институтот на сметководители и овластени сметководители, да го утврдува [**Правилникот за критериуми за утврдување на минимални цени на сметководствените услуги**](http://isos.mk/index.php/akti/pravna-regulativa/pravilnici?task=weblink.go&id=116), по дадена согласност од Министерството за финансии.

 Во согласност со погоре дадените објаснувања предлагам во член 7 став 2 точка 11 **која гласи** го утврдува надоместокот за континуирано професионално усовршување, запирката да се избрише и да се додаде и [**Правилникот за критериуми за утврдување на минимални цени на сметководствените услуги**](http://isos.mk/index.php/akti/pravna-regulativa/pravilnici?task=weblink.go&id=116),

 Со тоа новата дефиниција на член 7 став 2 точка 11 предлагам да гласи:

**Член 7**

(2) Собранието на Институтот:

(11) го утврдува надоместокот за континуирано професионално усовршување **и Правилникот за критериуми за утврдување на минимални цени на сметководствените услуги,**

 Бидејќи се предлага нова дефиниција за континуирано професионално усовршување, а земајќи ги во предвид и предлозите во нацрт законот предложени од страна на Министерството за финансии предлагам и промена на член 19 став 1

**Член 19**

(1) Заради надградување на знаењето во областа на сметководството сметководителите се должни да посетат обука за континуирано професионално усовршување од најмалку **60 часа во текот** на три години **померувачки период**, при што најмалку **15** часа во текот на една година померувачки период, **а како услов за да не се изрече дисциплинска мерка согласно член 35 став 1 точка 1 во наредната година**.

Во овој член се додава пасусот **како услов за да не се изрече дисциплинска мерка согласно член 35 став 1 точка 1 во наредната година**, поради обврската при донесувањето на правилникот за континуирано професионално усовршување да се внесе **услов за докажување за извршување на оваа обврска секоја година посебно**, а не на крајот на третата година.

Поради истите причини наведени во предлогот за менување на член 19 став 1, а исто така земајќи ги во предвид и предлозите на Нацрт текстот на законот, предлагам да се промени и член 19 став 2 кој предлагам да гласи

**Член 19**

(2) Заради надградување на знаењето во областа на сметководството овластените сметководители се должни да посетат обука за континуирано професионално усовршување од најмалку **90 часа во текот** на три години **померувачки период**, при што најмалку **20** часа во текот на една година **померувачки период**, **а како услов за да не се изрече дисциплинска мерка согласно член 35 став 1 точка 1 во наредната година**.

За да се даде можноста покрај консалтинг куќите или физичките лица и Институтот на сметководители и овластени сметководители да спроведува обуки за континуирани професионално усовршување предлагам и промена во член 19 став 3 кој предлагам да гласи

**Член 19**

(3) Обуката од ставовите (1) и (2) на овој член ја организира и спроведува Институтот **самостојно и/или** во соработка со други правни лица кои спроведуваат стручно усовршување и едукација од областа на сметководството, финансиите или даноците и физички лица со соодветни квалификации од наведените области.

Согласно барањата на досегашните законски решенија, дефинирани во член 19-а, сите (досегашни и идни) сметководители и овластени сметководители треба да полагаат испит после секој тригодишен период. Ваквото законско решение сметам дека поставува превисока граница за влез во сметководствената професија. Затоа предлагам овие граници да се намалат само не едно полагање и со тоа оваа обврска да е конечно завршена и да нема нови полагања. Затоа предлагам членот 19-а став 1) да се промени и да гласи:

**Член 19-а**

(1**) Сметководителот, односно овластениот сметководител полага испит за проверка на знаењето само по исполнувањето на првиот циклус на критериумите од член 19 ставови (1) и (2) на овој закон. Со тоа испитот за проверка на знаењето се смета за конечно положен и сметководителот, односно овластениот сметководител нема обврска за негово ново полагање**.

Сметам дека и стандардите кои се поставени во членот 19-а став 5 да се постигнат 70% од можните поени е превисок и предлагам да се намалат на 50%. Овде предлагам член 19-а став 5 да гласи:

 **Член 19-а**

 (5) Испитот се смета за положен доколку се постигнат **50%** од можните поени.

 Во членот 19-б став (1) е дефинирано дека секој сметководител односно овластен сметководител може **само еднаш** да го полага испитот и се брише од соодветниот регистар. Со оваа одредба сметам дека **нема да се подигне сметководствената професија** туку **ќе се сруши.** Точно е дека треба да се постави бариера за влез во сметководствената професија, која според мое видување е поставена со влез со соодветно образование на новите сметководители и овластени сметководители. Меѓутоа, со полагање на секои три години, кој е предвидено во чле 19-а став (1), а со можноста да се полага само еднаш лично сметам дека нема ниту да имаме сметководствена професија. Затоа предлагам да се остави можноста да се полага барем во повеќе обиди, пред да се избрише од соодветниот регистар сметководителот односно овластениот сметководител во член 19-б став (1), а можноста за повторен влез опишани во ставовите (2), (3) и (4) да останат непроменети.

 Согласно претходното објаснување предлагам член 19-б став (1) да биде променет и да гласи:

**Член 19-б**

(1) Сметководителот односно овластениот сметководител кој нема да го положи испитот за проверка на знаењето**, после три последователни сесии за секој дел од испитот одделно,** се брише од регистарот во кој е запишан.

Како што е постапено во некои земји од опкружувањето, а каде сите дотогашни сметководствени работници, пред исполнување на критериумите за влез во IFAC, беа внесени во системот на сметководствената професија, предлагам истиот критериум да се предвиди и во нашето законодавство. Затоа и сметам дека во законот треба да се нов член 19-в кој предлагам да гласи:

**Член 19-в**

**(1) Сметководителот односно овластениот сметководител кој се здобиле со уверение за сметководител односно овластен сметководител до денот на исполнување на условите за поднесување на барање за членство во IFAC се ослободуваат од обврската за полагање на испитот за проверка на знаењето, а се должни само за исполнување на критериумите** **за континуирано професионално усовршување**.

Бидејќи во регулирањето на сметководствената професија е оставен правен вакум во врска со вработувањето на полно или скратено работно време, вработување во една, две, три или повеќе фирми, предлагам да се разгледа и можноста за решавање и на оваа прашање.

Следејќи го начинот како е решено оваа прашање во другите професии дојдов до заклучок дека во ниедна друга професија како адвокатската, ревизорската и слични професии не е оставена ваква можност на работење. (Адвокат не може да е вработен во фирма како адвокат и во исто време да е вработен во друго Адвокатско друштво како адвокат или во повеќе Адвокатски друштва. Ревизор не може во исто време да е вработен во фирма и во исто време да е ревизор во друго ревизорско друштво или повеќе ревизорски друштва.)

Оваа мое тврдење го поткрепувам и со фактот што досега во Институтот на сметководители и овластени сметководители на Република Македонија се регистрираат друштва со сметководители вработени со скратено работно време и вработени во пофеќе фирми како сметководители.

Овие веќе воспоставени принципи не се решени на ист начин и во сметководствената професија и затоа предлагам да биде решено и оваа прашање.

За решавање на овој проблем предлагам промена во член 20 ставовите (4), (5), (6) и (8), кој предлагам да гласат:

**IV.ВРШЕЊЕ СМЕТКОВОДСТВЕНИ РАБОТИ**

**Член 20**

 (4) За вршење на сметководствени работи за свои потреби обврзникот за водење сметководство може да вработи сметководител и/или овластен сметководител, **кој не е вработен или на било кој друг начин поврзан со друг работодавец освен со обврзникот за водење сметководство,** или со договор за вршење на сметководствени работи да ангажира трговец поединец–сметководител, трговец-поединец овластен сметководител или друштво за вршење на сметководствени работи.

(5) Трговец поединец – сметководител врши сметководствени работи за трговци поединци и здруженија и фондации, **а сметководителот не е вработен или на било кој друг начин поврзан со друг работодавец освен со трговецот поединец – сметководител.**

(6) Трговец поединец - овластен сметководител врши сметководствени работи за трговци поединци, здруженија и фондации и други непрофитни организации и друштва со ограничена одговорност, **а овластениот сметководител не е вработен или на било кој друг начин поврзан со друг работодавец освен со трговецот поединец – овластен сметководител.**

 (8) Друштвото за вршење сметководствени работи мора да има вработено најмалку еден сметководител и еден овластен сметководител, **кој не е вработен или на било кој друг начин поврзан со друг работодавец освен со друштвото за вршење на сметководствени работи.**

Согласно барањата на IFAC од нивните членки, да разгледаат што е релевантно и применливо за лицата кои имаат прекин во кариерата. Во законот е направено само извесно отстапување за лицата кои се избрани или именувани на јавни функции, а не целосно.

И лицата кои се избрани или именувани на јавни функции **СЕ ОСЛОБОДЕНИ САМО ОД**:

1. полагањето на испитот за проверка на знаењето и
2. плаќање на годишната членарина.

Со сегашните законски решенија лицата кои се избрани или именувани на јавни функции **НЕ СЕ ОСЛОБОДЕНИ ОД**:

1) не ја почитува обврската за континуирано професионално усовршување во согласност со овој закон.

**ПРАШАЊЕ:** **Дали пратениците, градоначалниците, амбасадорите и слично ја исполнија оваа обврска за 2017 година.**

2) не го извести Институтот за сите промени во врска со податоците содржани во соодветниот регистарот во согласност со овој закон.

 3) не присуствува на седниците на органите на подружницата на Институтот и/или на седниците на органите на Институтот без писмено оправдание или претходна најава.

Бидејќи, опфатот на лицата кои имаат прекин во кариерата, е премногу ограничен само на овие лица предлагам овие ослободувања **да се прошири на поголем број на целни групи.** Исто така предлагам **опфатот на овие лица да е и со другите обврски** кои сега не се опфатени во законот за вршење на сметководствени работи.

За опфаќање на овие предлози предлагам измена во член 30 став 3, кој предлагам да гласи:

**Член 30**

 (3) Одредбите од став (1) точки 3) и 4) и став (2) точка 2) од овој член нема да се применуваат доколку сметководителот или овластениот сметководител биде избран или именуван на јавна функција за периодот додека му трае мандатот, ***е невработен до моментот додека трае невработеноста, е на боледување подолго од шест месеци до моментот додека не се прекине боледувањето, е надвор од државата поради едукација или работно ангажирање подолго од шест месеци до моментот на неговото враќање во државата.***

 Затоа што предлагам лицата да бидат иземени од казнени одредби исто така предлагам истите лица да бидат иземени и од поведување на дисциплинска постапка.

 За на истите лица што претходно ги споменав да не им се изрече јавна опомена затоа што **не присуствува на седниците на органите на подружницата на Институтот и/или на седниците на органите на Институтот без писмено оправдание или претходна најава** предлагам промена во член 32 да се додаде нов став 2 кој предлагам да гласи:

 **VI. ДИСЦИПЛИНСКА ПОСТАПКА**

**Член 33**

 **(2) Одредбите од став (1) точка 2) од овој член нема да се применуваат доколку сметководителот или овластениот сметководител биде избран или именуван на јавна функција за периодот додека му трае мандатот, *е невработен до моментот додека трае невработеноста, е на боледување подолго од шест месеци до моментот додека не се прекине боледувањето е надвор од државата поради едукација или работно ангажирање подолго од шест месеци до моментот на неговото враќање во државата.***

 За да не се изрече дисциплинска мерка, времено бришење од соодветниот регистар, на лицата кои се надвор од професијата за:

1) не ја почитува обврската за континуирано професионално усовршување во согласност со овој закон.

2) не го извести Институтот за сите промени во врска со податоците содржани во соодветниот регистарот во согласност со овој закон.

Согласно дадените објаснувања предлагам да се изврши промена во член 35 со додавање на нов став (2), кој предлагам да гласи:

**Член 35**

 **(2) Одредбите од став (1) точка 1) и точка 2) од овој член нема да се применуваат доколку сметководителот или овластениот сметководител биде избран или именуван на јавна функција за периодот додека му трае мандатот, е невработен до моментот додека трае невработеноста, е на боледување подолго од шест месеци до моментот додека не се прекине боледувањето е надвор од државата поради едукација или работно ангажирање подолго од шест месеци до моментот на неговото враќање во државата.**

 Бидејќи сметам дека висината на казнените одредби предвидени во законот се репресивни и ќе доведат до затворање на бизнисот на многу сметководители предлагам да истите бидат намалени за 50%.

 Затоа предлагам да се изврши промена во Член 44 став (1), Член 45 став (1) и член 46 став (1) и став (2).

**Член 44**

Глоба во износ од **500** до **1.000** евра во денарска противвредност ќе му се изречена сметководителот односно овластениот сметководител, ако:

**Член 45**

(1) Глоба во износ од **2.000** евра во денарска противвредност ќе му се изрече на трговец - поединец сметководител, трговецот - поединец овластен сметководител и друштвото за вршење сметководствени работи, ако:

**Член 46**

(1) Глоба во износ од **3.000** евра во денарска противвредност ќе му се изрече на Институтот, ако:

 (2) За прекршоците од став (1) на овој член глоба во износ од **500** до **1.000** евра во денарска противвредност ќе му се изрече и на Претседателот на Институтот.